**Sajtóközlemény**

**Budapest, 2017.07.18.**

**Alakul az OFF-Biennále Budapest programja**

**Szeptember 29-én nyílik és november 5-ig tart az OFF-Biennále Budapest, a független kortárs művészeti színtér biennáléja. Az OFF két éve indult, az idei, azaz a második kiadás megrendezését és tematikáját június közepén jelentették be a szervezők. Két hónappal a megnyitó előtt pedig egyre több a konkrétum a résztvevő alkotókat, programokat és helyszíneket illetően.**

Az OFF idei kiadása a *Gaudioplis 2017 – Az öröm városa* címet viseli. A világháborút követő koalíciós időkben, a Sztehlo Gábor evangélikus lelkész alapította gyermekköztársaság, az „öröm városa”*,* több száz gyereknek adott otthont, akik elvesztették szüleiket, otthonukat. Gaudiopolis gyermek polgárai saját kormányzatot hoztak létre, képviselőket választottak, és mindenkire vonatkozó törvényeket hoztak. A közösség – amely azt tűzte ki célul, hogy újratanulja a demokráciát – megvalósult utópiaként a bizalom, az együttérzés, a felelősségvállalás, a bátorság és a törődés szellemében működött. Gyakorlatában pedig fontos szerephez jutott a játék, a kreativitás és a művészet. A gyermekköztársaság történetét a *Valahol Európában* című film (1948, r.: Radványi Géza) dolgozta fel, melyben több, a közösséghez tartozó gyerek is szerepet kapott.

Az OFF-Biennále projektjei a Gaudiopolis történetéből kiindulva különféle utakat járnak be, de mind annak időszerűségéről tanúskodnak. Arról, hogy a gyorsan változó politikai környezetben ma is újra kell gondolnunk az egyéni kiállás, az oktatás, a közösségépítés és a demokrácia fenntartásának összefüggéseit, és hogy mi lehet a szerepe ebben a gyerekeknek, a játéknak, az örömnek – és a művészetnek.

A közel százhúsz hazai és külföldi művész részvételével, több mint negyven helyszínen zajló programból íme néhány konkrét mű és esemény!

Marvin Gaye Chetwynd performanszművész a *Valahol Európában* (1946) című filmből kiindulva, gyerekekkel hoz majd létre látványos díszletekkel és kosztümökkel egy karneváli hangulatú előadást. Michael Rakowitz különböző kultúrák képviselőit vendégeli meg és ülteti egy asztalhoz, megteremtve a párbeszéd lehetőségét. Éva Kotáťková új installációjában a hivatalok rideg és sivár világát alakította át fogyatékkal élő alkotótársainak segítségével: a sok humorral és empátiával kialakított szürreális „irodatér” kreativitásuk megélésére hívja leendő „ügyfeleit.” Manuel Pelmuş városi szobrokat, emlékműveket értelmez újra a mozgás, a performansz eszközeivel. A Slavs and Tatars művészcsoport ironikus munkái a közép-európai nacionalista vízióknak tartanak görbe tükröt. Katarina Šević és László Gergely „vándortársulata” Budapest különböző pontjain tűnik majd fel, hogy utcaszínházi előadásaival a közéletről szóló párbeszédet visszahelyezze annak valódi közegébe: a köztérre.

Kozma Eszter, Mélyi József és Pacsika Márton dokuszínháza egyetlen nap történetét eleveníti fel: az előadás az 1961. április 12-én, Gagarin űrrepülésének napján bekövetkezett tragédiával, a Kondor Béla ablakából kizuhant Sarkadi Imre író halálával és annak kontextusával foglalkozik. Gróf Ferenc munkája a különféle rezsimek és az általuk elképzelt „új embertípusok” evolúcióját tematizálja. A *Tanközlöny* című projektben középiskolás diákok foglalkoznak a társadalmi utópiákkal. Kokesch Ádám szertelen logikát követő, játékos installációinak sorát folytatja az OFF tematikai keretében. Trapp Dominika a táncházmozgalom közösségi és edukatív tapasztalatait egy folk-art-punk zenekarban gondolja tovább. Ember Sári egy brazíliai magyar emigráns közösséget térképezett fel, KissPál Szabolcs a mindenkori hatalom nemzetképével foglalkozik, dokumentum-alapú munkáiban.

Az OFF ismét sokféle helyszínen jelenik majd meg: lakásokban és köztereken, üzlethelyiségekben és magángalériákban, színházi és utcai kulisszák között, és akárcsak két éve, most sem csupán Budapesten, hanem néhány más hazai városban is.

A részletes program az OFF-Biennále honlapján szeptember közepétől érhető el, illetve egy ingyenes programfüzetet is kiad az OFF, amely városszerte hozzáférhető lesz.

A biennále célja továbbra is a hazai független művészeti szcéna építése. Az OFF támogatói nemzetközi alapítványok és hazai magánszemélyek. Idén is kis költségvetésből, állami források igénybevétele nélkül, döntően önkéntes munkában jön létre.

**Sajtókapcsolat:**

Rothman Gabriella

sajto@offbieannale.hu

06 20 33 140 33

**Letölthető nagy felbontású fotók:** [**https://www.dropbox.com/sh/u35wv2qxlscd4cb/AABks6uSe2WwBPCxJy3hJbm2a?dl=0**](https://www.dropbox.com/sh/u35wv2qxlscd4cb/AABks6uSe2WwBPCxJy3hJbm2a?dl=0)